
הכנסת העשרים
מושב ראשון
<פרוטוקול מס' 116>
מישיבת ועדת הכספים
יום רביעי, ח' בחשון התשע"ו (21 באוקטובר 2015), שעה 13:45
<סדר היום:>
<פרק ה' (מסים) למעט סעיפים 13(12)(א), 16(3)(א) ו-24(2)(א) (קנס גירעון) מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015 (מ/951), סעיף 13(14) ו-13(15) (חילופי מידע עם רשויות מס זרות)>
נכחו:

<חברי הוועדה:> 
משה גפני – היו"ר
מיקי לוי

בצלאל סמוטריץ'

<מוזמנים:> 
	פרידה ישראלי
	–
	המשנה לממונה על הכנסות המדינה, משרד האוצר

	רבקה לפינר
	–
	סגנית בכירה לממונה על הכנסות המדינה, משרד האוצר

	הראל ישראלי
	–
	ממונה מיסוי בינלאומי, החטיבה המשפטית, רשות המיסים, משרד האוצר

	דני שפר
	–
	מנהל חילופי המידע, המחלקה למיסוי בינלאומי, רשות המיסים, משרד האוצר

	אלברט גמליאל
	–
	ועדה מקצועית, לשכת יועצי המס

	עו"ד יועד פרנקל
	–
	חבר צוות התגובות, לשכת עורכי הדין

	עו"ד מרק צל
	–
	צל ארן ושות', נציג המפלגה הרפובליקנית האמריקאית בישראל

	עו"ד נעם שרייבר
	–
	צל ארן ושות', נציג המפלגה הרפובליקנית האמריקאית בישראל


<ייעוץ משפטי: >
שגית אפיק
אייל לב ארי
<מנהל הוועדה:>
טמיר כהן
<רישום פרלמנטרי:>
אירית שלהבת
<פרק ה' (מסים) למעט סעיפים 13(12)(א), 16(3)(א) ו-24(2)(א) (קנס גירעון) מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015 (מ/951) – סעיף 13(14) ו-13(15) (חילופי מידע עם רשויות מס זרות)>
<היו"ר משה גפני:>
אני מחדש את הישיבה. אני מתנצל בפניכם שהייתם פה אתמול והדיון לא התקיים. זו תמונת המצב, כאן אנחנו עובדים ועולים לעתים דברים מיותרים שיוצרים הרבה נזק. על כל פנים, היתה כוונה טובה אתמול, רצינו לגמור גם את העניין הזה וגם את הנושא של הטבות המס אבל – איפה בצלאל סמוטריץ' כאשר צריך אותו? – בגלל הבית היהודי זה לא נעשה. 
בצלאל סמוטריץ', איפה היית כאשר היה צריך אותך? על כל פנים, אמרתי להם שאני מתנצל. הם היו פה אתמול, כולם. הסעיף הזה היה צריך להידון אתמול. אמרתי שאני מתנצל. 

<בצלאל סמוטריץ' (הבית היהודי):>
אני רוצה לפתוח ולומר שחבר הכנסת גפני עצבני היום בגללי, לא בגללכם. הוא ינהל את הישיבה "על קוצים". אני אשם, לא הוא. 

<היו"ר משה גפני:>
אמרתי שאני מתנצל שלא ערכנו את הישיבה אתמול. זה בגלל הבית היהודי. זה לא קרה בגלל הצוות של הוועדה, זה לא קרה בגלל שום דבר. זה קרה בגללכם, אחרת אתמול היתה נערכת ההעברה.
אנחנו דנים כעת בסעיף האחרון בסדר היום: פרק ה' (מסים), סעיף 13(14) ו-13(15) (חילופי מידע עם רשויות מס זרות). בבקשה.  

<שגית אפיק:>
אגיד בקצרה רק את התיקונים. הוועדה שלחה אותנו לעשות סיכומים והנחתה בצורה מאוד-מאוד ברורה. שיתפו אתנו פעולה בצורה נהדרת האנשים במינהל הכנסות המדינה ורשות המסים. הנוסח שבפניכם מעגן את כל מה שביקשתם.  

<היו"ר משה גפני:>
מה התיקונים ומה היה שנוי במחלוקת?

<אייל לב ארי:>
בסעיף 214א, בהגדרה "הסכם לחילופי מידע", הנוסח הראשון היה "חוקי המס" וזה השתנה ל"דיני המס", ואחר-כך חזר ל"חוקי המס" בגלל ההגדרה "חוק מס", שזה "חיקוק, חוק או תקנה", שהוא מדויק יותר מבחינת הניסוח.
<בצלאל סמוטריץ' (הבית היהודי):>
הלכות של בית-משפט יוצאות מזה? "דין" כולל גם הלכות בית-משפט. "חוק" זה רק חוק ותקנה. זה היה הרציונל. 

<אייל לב ארי:>
נכון, אבל זה חיקוק מס ביחס למה שהטיל מס. 
<בצלאל סמוטריץ' (הבית היהודי):>
המדינה מתנהלת לאור דיני המס ולא חוקי המס. 

<רבקה לפינר:>
אבל כאן מדובר על "חוק מס" ביחיד כי האמירה היא גם על חוק מס ביחיד ולא מתאים לכתוב "דין מס". זה נשמע לא מתאים. 

<שגית אפיק:>
ביקשתם לחזור לשם "אכיפת חוקי המס".
<פרידה ישראלי:>
יש הגדרה בחקיקה הזאת מה זה "חוק מס". ""חוק מס" – חיקוק הדן בהטלת מס או בתשלום חובה ששר האוצר ממונה על ביצועו". המטרה של הסכם לחילופי מידע, מבחינתנו, היא לאכוף את חוק המס. אתה אוכף אותו גם לפעמים בדרך פרשנית על-פי כלל הדין, שכולל את הפסיקה וכדומה. 
<בצלאל סמוטריץ' (הבית היהודי):>
שגית אפיק, בעניין הזה זה שיקול מקצועי שלך. 

<פרידה ישראלי:>
לגבי מדינות אחרות בחרנו במילה הרחבה "דיני מס".

<שגית אפיק:>
כי אנחנו רוצים שאצלם זה יהיה בהיר. בסדר. 

<בצלאל סמוטריץ' (הבית היהודי):>
חבר הכנסת גפני, רק תרשום ששוב מה שביקשתי לא התקבל, אבל בסדר, זה נוסף לחשבון בינינו...

<שגית אפיק:>
אבל ביקשת דברים הרבה יותר מרחיקי לכת, שעבדנו בשבילם קשה מאוד. 

<היו"ר משה גפני:>
אני מציע, אם אפשר מקצועית לא לקבל את ההצעות שלו... זה מאוד סקטוריאלי, המפלגה שלו. 

<בצלאל סמוטריץ' (הבית היהודי):>
דיני המס מחריגים את יהודה ושומרון. חוקי המס כוללים אותם. 
<אייל לב ארי:>
בסעיף 214ב, התווספה פסקה (1):
"(1) המידע דרוש למדינה הזרה לצורך אכיפת דיני המס שלה".

<יועד פרנקל:>
אני מבקש להעיר הערה עוד לפני כן, על הרישה. אני מלשכת עורכי-הדין. בישיבה ב-20 בספטמבר דנו בהערה, שהעלה גם חברי אלברט גמליאל מלשכת יועצי המס, שצריך לכתוב במפורש, שהמידע המתבקש מרשות מס זרה, בטח לגבי חילופי מידע אוטומטיים, הוא ביחס לתושב חוץ. אדוני קבע – זה כתוב במפורש באמצע עמוד 23 בפרוטוקול – שיש לקבוע: "תכתוב בעברית שלפי הנוהל הוא תושב חוץ". זו קביעה מפורשת שאדוני כבר קיבל אותה ולא הוכנסה כהערה בנוסח המתוקן שלפנינו. אנחנו חושבים שחשוב מאוד שהמידע האוטומטי שעובר – כפי שאדוני הגדיר את זה: "אוטוסטרדה" – יעבור רק לגבי תושבי חוץ, שלא חלילה יעבור לגבי עולים חדשים שמדינת התושבוּת הקודמת שלהם היא מדינה זרה אבל הם היום תושבי ישראל ואין להעביר מידע על ההכנסות שלהם. 
<שגית אפיק:>
אדוני היושב-ראש, לא הבנו מהפרוטוקול שאתה אמרת את זה. אנחנו, הייעוץ המשפטי שלך, לא הבנו שביקשת מאתנו לעשות את זה. 
<אלברט גמליאל:>
אני מבקש להוסיף עוד דבר אחד, אם אפשר. אני מלשכת יועצי המס. בדיון הקודם דיברנו על תושבוּת לצורך הסכם יישום. לפי מה שנאמר פה, בעצם זה חוק שמדבר על הסכם מסגרת, וב-CRS זה מפנה להסכם יישום. כבודו אמר: אני רוצה שזה יהיה כתוב בחקיקה. אז אמרת והתעקשת ודיברת גם עם ספי זינגר ממשרד המשפטים, שיהיה כתוב: "תושב חוץ או מי שנחשד כתושב חוץ". הם לא תיקנו את זה. 
<היו"ר משה גפני:>
למה?

<פרידה ישראלי:>
אני רוצה להסביר. ה-CRS, הסכם היישום, ידוע לכולם, זה דבר שכבר כתוב, שמתייחס לחילופי מידע אוטומטי, שאכן אמורים להתייחס לתושבי חוץ. 
כאשר אנחנו מדברים על העברת מידע גורפת שנעשית באופן אוטומטי, יש מבחנים שמקובל להחיל כדי לאתר את תושבי החוץ. 
<היו"ר משה גפני:>
מה זה מבחני מידע אוטומטיים?
<פרידה ישראלי:>
העברת מידע אוטומטי.

<היו"ר משה גפני:>
מה זה העברת מידע אוטומטי?

<פרידה ישראלי:>
העברת מידע אוטומטי זה שאתה מעביר למשל לרשות מס זרה את כל הנתונים על יתרות חשבונות הבנקים של תושבי החוץ של אותה מדינה. 
<היו"ר משה גפני:>
למה אתה מעביר?

<פרידה ישראלי:>
כי יש היום סטנדרטים בינלאומיים מחייבים, שישראל גם התחייבה אליהם, כמו עשרות מדינות אחרות, כולל מדינות ה-OECD. 
<היו"ר משה גפני:>
להעביר למדינה אחרת מידע על מי שיש לו פה חשבון בנק?
<פרידה ישראלי:>
לא, על תושב של אותה מדינה שיש לו פה חשבון בנק. 
<אלברט גמליאל:>
זה לא כתוב. למה לא כתוב?
<היו"ר משה גפני:>
להעביר מידע על מישהו שהוא תושב מדינה אחרת והוא גר כאן. למה להעביר את המידע?

<פרידה ישראלי:>
הוא תושב מדינה אחרת. בסיס המיסוי המקובל, למעט בארצות-הברית, הוא מיסוי על-פי תושבוּת. אם אתה תושב מדינה מסוימת, אתה חייב בדרך כלל במס באותה מדינה על ההכנסות הכלל-עולמיות שלך. לכן, למשל, מי שהוא תושב ישראל חייב במס על ההכנסות שלו שהופקו בכל העולם, לא רק הכנסות שהופקו בישראל. מכוח אותו הסכם יישום, שהתחייבנו ליישם אותו כמו עשרות מדינות אחרות, יהיו חילופי מידע אוטומטי של מידע פיננסי. 
<היו"ר משה גפני:>
כלומר, אם נאשר את הצעת החוק הזאת, אם יש פה אדם שגר בישראל והוא תושב ארצות-הברית אתם תעבירו את המידע עליו? 

<מיקי לוי (יש עתיד):>
לפי בקשה. 
<אלברט גמליאל:>
לא לפי בקשה. באופן אוטומטי.
<שגית אפיק:>
אם הבנתי אתכם נכון משיחות בעבר, כדי ליישם את זה באמצעות הבנקים אתם צריכים להביא – זה לא נמצא בחוק הזה, זה דבר שתביאו בחוק אחר. 
<היו"ר משה גפני:>
אל תביאו את זה בחוק אחר. 

<פרידה ישראלי:>
החוק האחר, שכולל את ההסמכות הנדרשות להסכם "פטקא" –FATCA – Foreign Account Tax Compliance Act – ולהסכם היישום, נמצא בהכנה. הוא לא כאן. פה יש הסדרה כללית של כל נושא חילופי המידע, שלא היה מוסדר עד היום. 
<היו"ר משה גפני:>
אני זוכר שהדיון היה על משהו אחר. 

<פרידה ישראלי:>
ניסיון לעגן את נושא האבטחה, הסודיות, הצורך בהפעלת שיקול דעת באותם מקרים שיש התייחסות להעברת מידע לשם אכיפת חוקי המס. כל הדברים האלה לא היו ממש מוסדרים בחקיקה בהקשר של הסכם חילופי מידע. זה נותן את הסמכות לחתום על הסכם שהוא נטו חילופי מידע ומסדיר באופן כללי, גם לגבי אמנות וכולי, מה הן המגבלות והגבולות.

<היו"ר משה גפני:>
גברת ישראלי, אני מבין – ותקני אותי אם אני טועה – שבחוק הזה אנחנו לא מדברים על העברת מידע אוטומטי, אין דבר כזה. 
<פרידה ישראלי:>
זה כולל גם. 

<מיקי לוי (יש עתיד):>
השאלה אם אפשר להגדיר רק לתושבי חוץ ואז תיפתר הבעיה. 

<פרידה ישראלי:>
בהצעת החוק הזאת אנחנו מדברים על הסמכה כללית לחילופי מידע. חילופי מידע בלי החוק הזה, גם היום, כוללים אפשרות לחילופי מידע אוטומטי. כך קובעות כל אמנות המס.  
<היו"ר משה גפני:>
גם בלי החוק? 

<פרידה ישראלי:>
בלי החוק הנושא הזה לא הוסדר. היתה בקשה להסדיר את זה, גם כדי שיהיו בעתיד הסכמים שהם רק לחילופי מידע, וגם לגבי אותם מקרים שיש לנו היום אמנות למניעת כפל מס ומחילים את זה. יש איזה "סעיפון" בפקודה שמתייחס לזה. הוא לא מפורט ולא כולל את כל המגבלות של שמירה על ביטחון הציבור ותקנת הציבור.
<היו"ר משה גפני:>
בלי החוק הזה, מה המצב היום? מה אתם עושים היום? יש הסכמים בינלאומיים. מה עושים?
<פרידה ישראלי:>
עובר מידע. יש היום חילופי מידע, יש היום אמנות שמאפשרות גם חילופי מידע אוטומטי. היום עדיין אין חילופי מידע אוטומטיים. 

<היו"ר משה גפני:>
אני שואל מה קורה היום כאשר אין חוק, כאשר הצעת החוק הזאת לא עברה. 
<פרידה ישראלי:>
יש היום חילופי מידע אוטומטי מכוח- - - 
<היו"ר משה גפני:>
אני מדבר על תושב של ארצות-הברית שגר בארץ, לדוגמה. 
<פרידה ישראלי:>
לא משנה אם הוא גר בישראל או לא, יכול להיות שהוא גם גר בארצות-הברית. 

<היו"ר משה גפני:>
הוא גר בארצות-הברית ויש לו בישראל חשבונות בנק. 

<מרק צל:>
תהיה לנו הערה על זה.
<היו"ר משה גפני:>
יש לו חשבונות בנק בישראל. מה המצב היום? אתם לוקחים את החשבונות- - -
<פרידה ישראלי:>
היום אין העברה אוטומטית אבל אם בארצות-הברית עורכים לו שומה ובודקים אותו ורוצים לשאול שאלה ספציפית על היתרות בחשבון הבנק של אותו תושב, אנחנו מעבירים להם. 
<שגית אפיק:>
וזה גם מה שיהיה אחרי החוק הזה. 

<פרידה ישראלי:>
זה גם מה שיהיה אחרי. 

<שגית אפיק:>
יהיה משהו רחב יותר אחרי החוק הזה?
<פרידה ישראלי:>
אחרי החוק הזה, לא. יהיה חוק אחר שיסדיר את המהלך האוטומטי. 

<היו"ר משה גפני:>
רבותי, אני אתן לכם לדבר בהמשך, אבל קודם שאבין על מה אנחנו מדברים.

המצב היום, שממשלת ארצות-הברית או ממשלת דנמרק, לא חשוב מי, יש תושב ארצות-הברית שגר בארץ ויש לו פה חשבונות בנק. עשו לו שומה בארצות-הברית. מה קורה אז? אם לא פונים אליכם, אז כלום.
<פרידה ישראלי:>
כלום. 

<היו"ר משה גפני:>
אם פונים אליכם, אתם שואלים למה?

<פרידה ישראלי:>
כן, יש תהליך שלם. יש פה מי שאחראי על זה ברשות המסים. 
<דני שפר:>
אני מנהל חילופי המידע במס הכנסה. מה שקורה היום, על-פי הדוגמה שלך, רשות המס של ארצות-הברית פונה אלינו במכתב. היא מציינת במכתב: אני עורכת עכשיו שומה למשה ישראלי, שהוא תושב שלנו, ולצורך עריכת השומה אני צריכה שתעבירו לי 1, 2, 3, 4, 5, שאלות ספציפיות. 
<היו"ר משה גפני:>
בישיבה הקודמת אמרנו שיש איזו בעיה, למשל שהוא עשה איזו עבירה. אז העלה בצלאל סמוטריץ' את העניין, שצריך לקבל את הפרטים, צריך לדעת. לא להעביר סתם. 
<דני שפר:>
אנחנו לא מעבירים סתם אף פעם, ממש לא. 

<היו"ר משה גפני:>
ליידע את הנישום. 

<דני שפר:>
זה הוסף כאן. 

<בצלאל סמוטריץ' (הבית היהודי):>
את זה הוספנו. אלא אם המדינה מתנגדת. 

<הראל ישראלי:>
אני הממונה על מסים בינלאומיים בחטיבה המשפטית ברשות המסים. צריך להבחין, עושים קצת "סלט". הקטע של חילופי מידע אוטומטי, שאנחנו מדברים עליהם כאן, זה מידע פיננסי שמדינת ישראל מחויבת, הן על-פי הסכם הסחר- - - 
<היו"ר משה גפני:>
גם בלי הצעת החוק הזאת. 

<הראל ישראלי:>
בלי הצעת החוק הזאת, אבל מדינת ישראל כבר קיבלה החלטת ממשלה לאמץ את ה"פטקא" וגם יש הצהרת שרים, כולל שר האוצר של מדינת ישראל, שאנחנו מיישמים את הסכם ה-CRS –Common Report Standard – המקבילה של ארגון ה-OECD וה-20G, כל אותן מדינות מפותחות, לאמץ סטנדרט שמקביל ל"פטקא" במדינות ה-OECD. על זה אנחנו מדברים. זה חלק ממודל בינלאומי שמדינת ישראל החליטה לקבל. במסגרת אותו מודל מדינת ישראל תעביר מידע באופן אוטומטי כאשר החקיקה תוכשר לכך.
<פרידה ישראלי:>
לא החקיקה הזאת. 

<הראל ישראלי:>
התחייבנו גם להעביר את החקיקה במסגרת לוחות זמנים, ואנחנו נמצאים בביקורת בינלאומית, עד תקופה מסוים, וזה לצורך העברת המידע הבינלאומי שנוגע למידע פיננסי, שאנחנו חייבים לה. זה דבר אחד. 

יש עניין נוסף, ההסדרה של כל העברת מידע, לאו דווקא אוטומטי, שנוגע לאפשרות לחילופי מידע גם לא במסגרת אמנה למניעת כפל מס אלא גם אם אני רוצה לחתום על הסכם ומקלט מס, לקבל על כך מידע. עד היום במסגרת האמנות הקיימות למניעת כפל מס הייתי יכול לקבל את המידע רק מאותן מדינות. 
<היו"ר משה גפני:>
כלומר, בהצעת החוק שלפנינו אנחנו לא מדברים על העברת מידע אוטומטי. 
<הראל ישראלי:>
היא כוללת הכול. 
<פרידה ישראלי:>
זה הבסיס של חילופי המידע. 
<היו"ר משה גפני:>
אז למה צריך את החקיקה הנוספת?
<פרידה ישראלי:>
החקיקה הנוספת בעצם תיתן את ההסמכה להורות לבנקים להעביר את המידע לרשות המסים. היא תגיד לבנקים מה לעשות, איך לאתר את תושבי החוץ, מתי להעביר את המידע, איזה מידע הם צריכים להעביר, להורות לגופים הפיננסיים לעשות את הפעילות. החקיקה האחרת, שנמצאת בשלבי הכנה, בעצם תאפשר את המהלך. 
<היו"ר משה גפני:>
בבקשה, אדוני. 

<מרק צל:>
אני עו"ד מרק צל, אני יושב-ראש המפלגה הרפובליקנית של ארצות-הברית כאן בארץ ואני גם נשיא הארגון הרפובליקני העולמי. אני כאן ביחד עם עו"ד נעם שרייבר. רציתי להגיד, זו הפעם הראשונה ששמעתם את הקולות של האמריקאים, תושבי ישראל ואזרחי ישראל שגרים בארץ, על הנושא הזה. אני רוצה, פשוט לצורך הפרוטוקול, להסביר שאנחנו לא ידענו על הדיונים בתחילת ספטמבר, למרות שהיינו בקשר עם מזכירות הוועדה לגבי מה מתרחש. אנחנו באמת עקבנו אחרי הצעות חוק אחרות של משרד המשפטים, בראשות ספי זינגר, שם הכינו תסקיר ואנחנו עקבנו אחרי זה. לדיון בהצעת החוק שאנחנו דנים בה כעת קיבלנו הזמנה שלשום ובאנו אתמול והיום. 
רצינו להגיד ליושב-ראש ולוועדה שמדובר על קהילה של 300-400 אלף איש בישראל, בניגוד למקומות אחרים בעולם. בעולם יש 9 מיליון אמריקאים מחוץ לארצות-הברית, אבל כאן יש רבים וכולם יושפעו מהחוק הספציפי הזה שאנחנו מדברים עליו. אני פונה לחברי נעם שרייבר, שיוכל להסביר לך על ההשפעה. 
<היו"ר משה גפני:>
אתה לא פונה אליו. אתה פונה אליי, ואם איעתר לבקשה אתן לו לדבר. 
<מרק צל:>
אני מבקש רשות שהוא ידבר. 
<היו"ר משה גפני:>
עו"ד נעם שרייבר, מה התפקיד שלך?

<נעם שרייבר:>
אני עורך-דין, ביחד עם מרק צל. 

<מרק צל:>
אנחנו מתנדבים בעניין הזה. 

<נעם שרייבר:>
אני רוצה, ברשותכם, להמחיש את התרחיש, מה הולך להיות פה כאשר הצעת החוק הזאת תעבור. יש כאן, כפי שעו"ד צל ציין, 300,000 אזרחי ארצות-הברית שהם תושבים בישראל. אני לא יודע את המספרים אבל רבים מהם מעולם לא דרכו בארצות-הברית. ארבע בנותיי הן אזרחיות ארצות-הברית אך לא היו שם. החוק הזה מאפשר שהבנקים בישראל יעבירו את כל המידע לרשות המסים בישראל ואחר-כך לרשות המסים בארצות-הברית. רשות המסים פתאום יראו את הבת שלי איילת-חן: "הא, היא אזרחית,"  ופתאום היא תהיה חייבת בדיווח מסים לארצות-הברית, וכך גם אני ואשתי. כל אזרח אמריקאי שלא ידוע לרשות המס בארצות-הברית יהיה חייב בדיווח. וזה לא בגלל שהם חייבים במיסוי, יש דיווח לחוד וחבות מיסוי לחוד. אני לאו דווקא חייב במס אבל אהיה חייב בדיווח. אם לא דיווחתי 10 שנים – קנס, ואז עוד קנס ועוד קנס, וקנס פיגורים. היום זה כבר קורה. אנשים מאתרים חשבונות בארצות-הברית של האנשים האלה.
<שגית אפיק:>
למי אותם אנשים חייבים היום בדיווח?

<היו"ר משה גפני:>
רגע, תנו לו לסיים את דבריו. 

<נעם שרייבר:>
זה כבר קורה כאן, ויתרה מכך, הבנקים בישראל היום – אני מפנה את תשומת לב כל החברים – כבר מיישמים את החוק, כבר מיישמים את חוק "פטקא". בנקים שמזהים ומאתרים חשבונות של אמריקאים, מאז חקיקת החוק בארצות הברית ב-2010 הבנקים מקפיאים חשבונות. 

<היו"ר משה גפני:>
עו"ד שרייבר, תעצור רגע. אתה אומר דבר והיפוכו. אנחנו הולכים לחוקק חוק ואתה מתריע בפנינו על קבלת החוק זה. אם נקבל את החוק הזה ארבע בנותיך יהיו חייבות בדיווח. נכון? 

<שגית אפיק:>
הן חייבות גם היום. 

<רבקה לפינר:>
הן חייבות גם היום. 

<נעם שרייבר:>
הן יהיו ידועות לרשויות המס בארצות-הברית.
<היו"ר משה גפני:>
מה המצב היום כאשר אין חוק? אמרת קודם שהיום על-פי חוקי ארצות-הברית, היות והבת שלך היא אזרחית ארצות-הברית היא תצטרך לדווח, ואם היא לא תדווח יוטל עליה קנס. 
<נעם שרייבר:>
נכון שהם כבר חייבים בדיווח, אבל זה בעיה שלנו. אני חי כאן בישראל, אני משלם מסים במדינת ישראל.
<היו"ר משה גפני:>
אני לא רוצה לחוקק חוק שאני לא יודע בסופו של דבר מה הוא משנה באופן מעשי. אני שואל האם באופן מעשי היום בלי החוק – שנייה, אני מתבלבל. 
<מרק צל:>
גם אני. 

<היו"ר משה גפני:>
אבל אתה רפובליקני. אני דגל התורה ... 

נניח שאני היום אזרח אמריקאי. אין חוק, נניח שאנחנו לא מאשרים את הצעת החוק הזאת. אני חייב בחובת דיווח על-פי החוק האמריקאי?
<מרק צל:>
כן. 

<היו"ר משה גפני:>
אם לא אדווח יוטלו עליי קנסות?

<מרק צל:>
כן.

<היו"ר משה גפני:>
אז מה החוק הזה מפריע?

<מרק צל:>
החוק הזה, והחוק שמתבשל במשרד המשפטים- - 

<היו"ר משה גפני:>
עזוב את החוק שמתבשל. קודם החוק הזה. 

<מרק צל:>
- -שני החוקים האלה מתירים לרשויות המס ולגורמים כאן להעביר מידע. זה כל הסיפור, חילופי מידע. אני לא מדבר על החבות של האזרח האמריקאי לדווח לרשויות המס בארצות-הברית. זה לא עניין שלנו כאן בארץ. אני לא מבקש מכם. אני מדבר אך ורק על עניין אחד, על העברת מידע פרטי. 
פה אני רוצה פשוט להביא לתשומת לבך, אדוני, פסק-דין של בית-המשפט העליון באירופה לפני כשבועיים, על העניין של הסכמים בין מדינות לגבי העברת מידע פרטי של תושבים ואזרחים למדינה אחרת, במיוחד לארצות-הברית.

<מיקי לוי (יש עתיד):>
אם כל העולם נלחם בהון השחור – וזה נושא שקרוב מאוד ללבי כי זה חלק מן הכספים של עתיד ילדינו – ויש אזרחי מדינת ישראל שנמצאים בארצות-הברית. הם אזרחי מדינת ישראל והם לא מדווחים לרשויות המס. אני חתום על ה"פטקא", על הסכמים ביני לבין ארצות-הברית וביני לבין איטליה וכולי. יש מקומות גרועים יותר. מה שאתה אומר, מה זה יגרום ליחסים הבילטרליים בינינו ובין ארצות-הברית, או מה יגרום למלחמה הכלל עולמית בהון השחור? הוא דורש ממני לא לדווח. 
<היו"ר משה גפני:>
בגלל סיבות פרטניות. 

<מרק צל:>
ברשותך, אגיב לזה. קודם כול, אני ביחד אתך, חבר הכנסת מיקי לוי, במלחמה נגד הלבנת הון. זה דבר חמור ביותר. אני אומר שבמלחמה הזאת צריך להגיע לאיזון בין המלחמה ובין הגנה על זכויות הפרט. אני מדבר על מנגנון שאנחנו אמורים לאשר כאן, להעברה אוטומטית באופן גורף, לא בעניינים שיש חשד לאיזו עבירה, על דברים פליליים או כביכול פליליים או אפילו אזרחיים- - -
<הראל ישראלי:>
לפי סטנדרט בינלאומי. 

<מיקי לוי (יש עתיד):>
אם אין בעיה, ממה נוצרת הבעיה?

<מרק צל:>
אין לנו שום בעיה עם זה. אנחנו אומרים, כאזרחים פשוטים יש לנו פרטים אישיים שלנו, פרטים פיננסיים. אם היינו יושבים בארצות-הברית מס הכנסה שם לא היה יכול לקבל את זה מאתנו, אלא אם כן יעברו תהליך של בקשה והליכים מסודרים. אבל העברה גורפת, אוטומטית, במסות? שמעתי שעכשיו מס הכנסה בישראל רק צריך להקיש על כפתור ובבת אחת כל המידע יועבר. זה לא מתקבל על הדעת. 
<פרידה ישראלי:>
אני רוצה להבהיר, עם כל האחריות, התיקון הזה לא מעלה ולא מוריד מהיכולת שלנו להעביר מידע לפי הסכם "פטקא" שעליו מדבר ע"ד צל. היום יש לנו אמנת מס עם ארצות-הברית, יש בה סעיף לחילופי מידע. את חוק "פטקא" אכן אנחנו עדיין לא יכולים ליישם, ואכן מתבשל אצלנו חוק שיאפשר את זה. הוא החוק שיאפשר את זה. הצעת החוק שלפנינו מסדירה באופן כללי באילו מקרים מותר להעביר מידע, את הצורך בזה שידובר באכיפת חוקי המס, שמדינה שנייה אסור לה להעביר אותו לאף גורם אחר, באילו מקרים מותר לא להעביר מידע. כל הדברים האלה היו חסרים בחקיקה הקיימת. אנחנו מסדירים פה מסגרת לעניין יישום חילופי מידע אוטומטי, "פטקא" או CRS. זה לא מעלה ולא מוריד מהמצב היום. 
<היו"ר משה גפני:>
לא תהיה על-פי החוק זה העברת אוטוסטרדה?
<פרידה ישראלי:>
יהיה חוק אחר, שאנחנו מתעתדים להעביר פה. לפי זה, לא. 

<יועד פרנקל:>
לא התייחסו להערה שלי. למה לא להכניס את המילים "תושב חוץ"?

<פרידה ישראלי:>
אכן נגיע עם החוק שיאפשר את זה. חילופי המידע האוטומטי, המטרה שלהם אכן להעביר- - - 
<היו"ר משה גפני:>
הוא שואל למה לא מכניסים את המילים "תושבי חוץ". 
<פרידה ישראלי:>
אני מסבירה. אכן המטרה של הסכמים לחילופי מידע אוטומטי היא להעביר מידע פיננסי – בהקשר שלנו אנחנו מדברים על מידע פיננסי – על תושבי חוץ. בגלל שמדובר על חילופי מידע אוטומטי, אנחנו מדברים על אנשים שנחזים להיות תושבי חוץ על-פי מבחנים שנקבעו באותם הסכמים, באותם סטנדרטים. אי אפשר לתת בשום פנים התחייבות. חילופי מידע אכן נועדו להעביר מידע על תושבי חוץ. בגלל שמדובר במהלך אוטומטי אז יש מבחנים סטנדרטיים – הכול כתוב בהסכמים – איך למשל בנק מאתר מי הוא תושב חוץ. אנחנו לא יכולים לכתוב בהסכם ולהתחייב שהמידע שיועבר הוא אך ורק על תושבי חוץ כי כדי לדעת – אני יכולה לתת המון דוגמאות – אנחנו צריכים לעשות לו שומה סופית ולראות שמדובר באדם שמרכז החיים שלו בישראל והוא תושב ישראל ושלפי דיני אותה מדינה לא נחשב לתושב אותה מדינה. זה לא דבר שאפשר לעשות באופן אוטומטי.
<קריאה:>
אם כך, פקיד הבנק- - - 

<מיקי לוי (יש עתיד):>
הבן שלי בן 18 והוא נולד בארץ והוא גם אזרח אמריקאי. כשהוא הגיע לבנק הוא הציג תעודת זהות ישראלית ופתח חשבון כישראלי. מי יודע בכלל?

<פרידה ישראלי:>
הם יודעים. 

<רבקה לפינר:>
היו צריכים לפנות אליו ולשאול אותו אם יש לו אזרחות אמריקאית. 
<היו"ר משה גפני:>
אני רוצה לדעת רק דבר אחד. מה שאתם רוצים עכשיו שנעשה, שגם על תושבים ישראלים יצטרכו להעביר מידע?
<יועד פרנקל:>
למה אתם מתעקשים לא לכתוב שזה לא חל על תושבי מדינת ישראל? אני שואל שאלה פשוטה. 

<היו"ר משה גפני:>
אתם מבקשים מאתנו עכשיו שנאשר חוק שאומר שאזרח ישראלי, שאין לו שום קשר עם האזרחות בארצות-הברית, תצטרכו להעביר לגביו מידע?
<פרידה ישראלי:>
אנחנו אמורים לזהות את תושבי החוץ. אני לא יכולה להבטיח שלפי האינדיקטורים שנקבעו בהסכמים הבינלאומיים לא ייתכן מצב שבהעברה אוטומטית אעביר מידע על תושב ישראל. זה דבר אחד. 
דבר שני, יש אנשים שיש להם כפל תושבות, הם גם תושבי מדינת ישראל והם גם תושבי מדינה זרה. על-פי האמנות וההסכמים אני אמורה להעביר לגביהם את המידע. 

<היו"ר משה גפני:>
שאלתי לגבי תושב ואזרח ישראלי. אין לו אזרחות נוספת ואין לו שום דבר. הוא ישראלי, גר בתל-אביב, נולד בארץ. 
<פרידה ישראלי:>
אז לא נעביר לגביו מידע. האינדיקטורים לא יראו ולא נעביר עליו מידע. 
<קריאה:>
מי יקבע?

<היו"ר משה גפני:>
הם שואלים, ואני מצטרף לשאלה, למה לא לכתוב "תושב חוץ"?

<שגית אפיק:>
אני רוצה לעזור לכם, אם הבנתי אתכם נכון. אני מבינה שגם אם זה לא יהיה כתוב אתם ב-99% מן המקרים לא תעבירו מידע על תושב ישראל. אתם חוששים שאם זה יהיה כתוב ייתכן שייפול לכם מקרה "בין הכיסאות" ואתם תעבירו עליו מידע.
<בצלאל סמוטריץ' (הבית היהודי):>
אנחנו לא יכולים לקבל את זה. 

<דני שפר:>
אני רוצה להסביר איך זה עובד בפועל. בסטנדרטים הבינלאומיים לעניין חילופי מידע אוטומטי נקבע איך המוסד הפיננסי אמור לאתר את אותו תושב חוץ שלגביו עובר המידע. הבדיקה הזאת לא נעשית בצורה ידנית פרטנית. למה? כי מדובר על סריקה של מאות אלפי רשומות. לכן בסטנדרטים ובהסכמים עצמם זה כתוב, יש כללים איך לעשות את הסריקה הממוחשבת. 

<היו"ר משה גפני:>
ואז הבנק עשה סריקה ומצא מישהו. 

<דני שפר:>
מה הסריקה הממוחשבת יכולה לדוג בחכה? לדוגמה, אם אדם פותח חשבון בנק ובטופס פתיחת חשבון הבנק הוא ממלא כתובת של אותה מדינה זרה, או שהוא ממלא מספר טלפון של מדינה זרה, או שהוא עושה הוראה קבועה להעביר כסף לאותה מדינה זרה. מי שעולה בסריקה הממוחשבת, מבחינת המוסד הפיננסי, על-פי הכללים של ה-CRS וגם ב"פטקא", אותו אדם נחשב כתושב אותה מדינה אחרת.
<היו"ר משה גפני:>
מה עושה המוסד הפיננסי כדי לוודא את זה? 

<דני שפר:>
כלום. הסריקה הממוחשבת היא הכללים שחלים על המוסד הפיננסי.

<היו"ר משה גפני:>
תדברו אתי בעברית קלה. הוא סרק סריקה אוטומטית ומצא שאותו אדם נתן מספר טלפון בקנדה. התברר לו שהאיש אזרח ישראלי, נקודה.  
<פרידה ישראלי:>
אזרחות לא מספיקה. 

<היו"ר משה גפני:>
מספר הטלפון שהוא השאיר נמצא בקנדה. 

<רבקה לפינר:>
אין אפשרות לטלפן לכל מי שפתח חשבון בנק ולהתחיל לעשות בדיקת שומה ולבדוק האם הוא תושב ישראל או לא. מה שעושים, בודקים רק את האינדיקטורים. הבנק עובר על קבצי מחשב והוא לא יכול לעבור על כולם. מצאו אינדיקטורים שברוב המקרים מוצאים אצל תושבי חוץ אבל יכול להיות שאיכשהו השתרבב מישהו שהיה לפני שנים תושב חוץ. 
<היו"ר משה גפני:>
אני מתנגד לזה. אין דבר כזה שמדובר רק על אחד או שניים. כל אחד הוא עולם מלא. 
<קריאה:>
אין אפשרות לעשות בדיקה פרטנית.
<היו"ר משה גפני:>
אם הוא אזרח ישראלי אתם לא יכולים להעביר את המידע לגביו. 
<פרידה ישראלי:>
מה שאנחנו נעשה בחקיקה- - - 

<היו"ר משה גפני:>
אני מדבר על החוק שלפנינו. 

<פרידה ישראלי:>
זה לא יהיה בחוק שלפנינו, זה יהיה בחוק אחר. 

<היו"ר משה גפני:>
זה רק על תושב חוץ לארץ.

<הראל ישראלי:>
זה לא רק על תושב חוץ. 

<פרידה ישראלי:>
אני רוצה להסביר עוד דבר שלא נאמר כאן עדיין. יש מקרים שלפי ההסכמים האלה צריך להעביר מידע על חברות תושבות ישראל. הרי אם אני למשל תושבת צרפת ויש לי כסף שאני רוצה להסתיר מהצרפתים אז לא אחזיק אותו בבנק ישירות אלא אפתח חברה בישראל ואשים את הפיקדון של מיליון אירו שלי בחברה. יש מקרים שמזהים חברות פסיביות שמחזיקות רכוש. הן חברות ישראליות, אבל הן בבעלות תושבי חוץ. אנחנו מעבירים את חשבון הבנק של החברה הישראלית כי היא בבעלות תושב חוץ. זה דוגמה קלסית שבפירוש יעבור מידע על תושב ישראל, כאשר אותו תושב הוא חברה תושבת ישראל שמשמשת כגוף פסיבי להחזקת רכוש של תושב חוץ. אנחנו לא יכולים להתחייב שיהיו פה רק תושבי חוץ. 

אני מתחייבת רק על דבר אחד, לגבי אותו עניין נגיע עם חקיקה אחרת. כל זה לא מוסדר כאן, וזה לא יכול להיות מוסדר במסגרת שנכתוב שמידע עובר רק על תושב חוץ. לפעמים יש מקרים, גם במידע לפי בקשה, שאני יכולה להעביר  מידע על תושב ישראל שהפיק הכנסה במדינה אחרת. 

<הראל ישראלי:>
החקיקה שתבוא פשוט תעתיק את ההסכמים הבינלאומיים כפי שהם.

<מרק צל:>
יש לי הצעה. שמענו על חוק אחר שיגיע לוועדה, הצעה אחרת להסדיר את הדברים. אני מציע שכל הנושא הזה יידון בחבילה אחת, כך נוכל לעסוק בכל בבת אחת במקום לדבר באופן פרטני על חלק זה וחלק זה וכל הדיון האזוטרי הזה. 
<היו"ר משה גפני:>
אתה מציע להעביר הכול לחוק ההוא. 
<אלברט גמליאל:>
רק הערה אחת. למה מתעקשים על המושג "תושבי מדינת ישראל"?

<היו"ר משה גפני:>
היא הסבירה עכשיו.

<אלברט גמליאל:>
אני מסכים איתה במאה אחוז. פניתי ל-CRS וראיתי שהכלים להבחנת תושב ישראל מתושב חוץ הם בידי הבנקאי הפשוט. הבנקאי הפשוט הוא שמחליט, הוא קובע סטנדרטים. 
<פרידה ישראלי:>
אז נדון בחקיקת CRS. 
<אלברט גמליאל:>
אם כך, לאחר שהבנקאים אספו את כל המידע זה עובר לרשות המסים. למה רשות המסים לא תעשה איזה מנגנון, שיגיד: אלה תושבי מדינת ישראל – נשארים פה, אלה תושבי חוץ – אנחנו מעבירים?
<רבקה לפינר:>
כי יצטרכו להכפיל את עובדי המשרד. 

<היו"ר משה גפני:>
הדבר הזה לא יימשך. ההערה היא הערה. חבר הכנסת סמוטריץ', אתה רוצה להגיש הסתייגות? הם לא מסכימים לכתוב "תושב חוץ".
<בצלאל סמוטריץ' (הבית היהודי):>
אני חושב שאנחנו לא יכולים להסכים לזה. החוק חייב להבהיר שדרך המלך היא שמעבירים אך ורק על תושבי חוץ. לא אמרנו שאם היתה טעות אז- - -  

<היו"ר משה גפני:>
אנחנו חוזרים על עצמנו. אני מציע, גברתי היועצת המשפטית, יש בפנינו שלוש דרכים. דרך אחת, שאנחנו לא מצביעים בכלל על כל חוק ההסדרים וזה בכלל לא עובר. הדרך השנייה, שאנחנו מצביעים על-פי הבקשה שלהם, באופן שלא יכלול תושב חוץ ואז נצביע בעד או נגד על העניין הזה. ודרך שלישית, שתוגש הסתייגות, אם אנחנו מקבלים את העמדה, מפני שבלאו הכי יצטרכו להגיש פה הרבה הסתייגויות, שהיות ולא כתוב "תושב חוץ" מבקש אחד מחברי הוועדה בהסתייגות להוסיף "תושב חוץ". אלה שלוש הדרכים. יכול להיות שהדרך הראשונה תיבחר ואז אנחנו בכלל חוסכים זמן.  

<פרידה ישראלי:>
אנחנו לא כל-כך מבינים את המשמעות של ההסתייגות, מה קורה עם זה. 

<היו"ר משה גפני:>
לא קורה כלום. יהיו הצבעות. אם אכן יהיו הצבעות ואחד מחברי הוועדה יגיש הסתייגות אז אנחנו נצביע עליה. 
<שגית אפיק:>
הם צריכים את החוק הזה דחוף.
<פרידה ישראלי:>
אנחנו חייבים את זה החודש. אחרת מבחינה כלכלית יהיו לישראל בעיות. 
<שגית אפיק:>
הפיצול עדיין לא עבר במליאה. 

<היו"ר משה גפני:>
גם  בזה, בצלאל סמוטריץ', אתם אשמים. אם אתה רוצה, אסביר למה. הפיצול היה צריך להידון במליאה. בגלל הבלגן של אתמול וכל מה שנלווה לכך האופוזיציה "התרסקה" עליי לגמרי, באמת. אתם לא יודעים במה אתם אשמים. אתם עושים כל-כך הרבה דברים רעים שאפילו את הפיצול לא יכולתי להעביר. 
<בצלאל סמוטריץ' (הבית היהודי):>
אני גאה בזה- - -
<היו"ר משה גפני:>
שיש לך השפעה גדולה... האמן לי, אם אני רוצה לקלקל תהיה לי השפעה גדולה יותר ממך. 
<בצלאל סמוטריץ' (הבית היהודי):>
אני בטוח שאתה לא רוצה לקלקל, אני מכיר אותך. 

<היו"ר משה גפני:>
הבנו. זה המצב. 

<בצלאל סמוטריץ' (הבית היהודי):>
היושב-ראש אומר שאנחנו לא נאשר את זה, בין אם נעשה את זה כך ובין אם נעשה את זה כך. 

<מרק צל:>
מה הלחץ?

<בצלאל סמוטריץ' (הבית היהודי):>
לא מקובל עלינו שזה יעבוד גם לגבי תושבי מדינת ישראל. 

<שגית אפיק:>
הבנתי שהיושב-ראש אמר שזה יעבור עם הסתייגות. 

<היו"ר משה גפני:>
לא כך אמרתי. עכשיו אנחנו אוחזים בהקראה. אנחנו צריכים לסיים את העבודה על הצעת החוק ולהכין אותה להצבעה, וזה צריך להיות מהר. הסכמנו לפצל את זה. נכון לעכשיו הבית היהודי הפריע. אין פיצול, זה לא הגיע למליאה. גם היועצת המשפטית שגית אפיק ביקשה וגם אני ביקשתי. הפיצול לא הגיע בגלל סיבות אחרות שלא קשורות לזה. לכן אנחנו לא יכולים להצביע עכשיו, לא על הסתייגות ולא על כלום, אין פיצול. צריך לחכות לפיצול, שכנראה יגיע ביום שני, בעזרת-השם, הכול בלי נדר. אני לא רוצה להגיד שהכנסת היא בית משוגעים אבל יש פי מי שמתנהגים כמו בגן חיות, אני לא אומר מי מפני שאני לא מדבר לשון הרע בחודש חשוון. 
אמרתי שיש שלושה אופנים. אופן אחד, שלא מצביעים בכלל על כל חוק ההסדרים ועל חוק התקציב. זה אופן שעומד על השולחן. 

<שגית אפיק:>
המסר הזה מופנה לאגף התקציבים.

<היו"ר משה גפני:>
הם יודעים את זה. ראש הממשלה יודע. 

<שגית אפיק:>
הם נראים מבוהלים מאוד. אני מנסה קצת לעזור.

<בצלאל סמוטריץ' (הבית היהודי):>
הפעם הבעיה היא היועצת המשפטית של משרד החינוך ולא אגף התקציבים, אם היושב-ראש ואני הבנו זה את זה. 

<היו"ר משה גפני:>
הבנו, אבל האמן לי, אני כבר אחרי היועצת המשפטית של משרד החינוך, הגעתי כבר עד לאני-לא-יודע-לאן.

<בצלאל סמוטריץ' (הבית היהודי):>
דינא במלכותא דינא.

<היו"ר משה גפני:>
זה אופן אחד. האופן השני, שאנחנו מצביעים על הצעת החוק ומעבירים אותה כפי שהיא. 

האופן השלישי, שאחד מחברי הוועדה בהצבעות יגיש הסתייגות ויבקש לכתוב "תושב חוץ לארץ", יבקש שזה יהיה כתוב בחוק. נצביע על ההסתייגות, אם אכן נגיע להצבעות האלה, ואם ההסתייגות תתקבל זה יעלה למליאה. אם ההסתייגות לא תתקבל אז זה לא יעלה למליאה. זה יעלה למליאה להצבעה במליאה. אם אתם תתנגדו גם לזה, אם ההסתייגות תתקבל כאן, השר שלכם יכול להגיש הסתייגות למליאה. 
<פרידה ישראלי:>
הייתי שמחה שיצביעו על הנוסח כפי שהוא. זה פשוט ברמה הכרחית באמת למדינת ישראל. 
<היו"ר משה גפני:>
ברור. 

<פרידה ישראלי:>
כל מה שהם דואגים לגבי תושבי חוץ, CRS וכולי, לא משנה שאולי יהיה בינינו שום ויכוח, אבל זה יהיה במסגרת של חוק אחר. אם ההסתייגות של "תושב חוץ" תתקבל ותיכנס להצעת החוק נמשוך את הצעת החוק כי אנחנו לא יכולים לעמוד בזה. 
<שגית אפיק:>
תדעי את זה בזמן ההצבעות. בזמן ההצבעות אם תעלה הסתייגות כזאת את תדעי האם הוועדה מצביעה בעדה או נגדה, זה המצב. 

<היו"ר משה גפני:>
או אם בכלל מגישים את ההסתייגות הזאת. 

<שגית אפיק:>
יכול להיות שהיא בכלל לא תוגש. 

<פרידה ישראלי:>
בזמן של אילו הצבעות?

<שגית אפיק:>
על הצעת החוק הזאת. 

<פרידה ישראלי:>
מתי הן יהיו? חשבנו שזה יהיה היום כי בפעם הקודמת היה סיכום שאין- - - 
<היו"ר משה גפני:>
אני אוהב לחזור על מה שאמרתי, אבל פשוט אין זמן. הכול באשמת הבית היהודי. עוד פעם להגיד? זו האמת. 

<בצלאל סמוטריץ' (הבית היהודי):>
סיכמנו שמה שהוא ענייני נתמוך בו. 

<היו"ר משה גפני:>
בסדר, אבל הכול עלה בלהבות. 

<פרידה ישראלי:>
מבחינתנו אם תתקבל הסתייגות נהיה חייבים למשוך את הצעת החוק כי זה הפרה של ההסכמים שלנו.
<היו"ר משה גפני:>
היה מי שאמר שלא יצביעו אם לא מגיעים עם כספים ליהודה ושומרון. הכול היה בלגן. כבר הגענו להסכמה עם האופוזיציה שזה יעלה, הרי היה צריך הסכמה. תדבר עם שגית אפיק, היא תגיד לך. אני הרי לא מדבר לשון הרע בחודש חשוון. 
<בצלאל סמוטריץ' (הבית היהודי):>
אשתדל לעזור. 

<שגית אפיק:>
הפיצול יעלה להצבעה כנראה ביום שני. 

<היו"ר משה גפני:>
בעזרת-השם ובלי נדר. 

<פרידה ישראלי:>
מבחינתנו קבלת ההסתייגות היא הפרת הסכמים בינלאומיים.
<שגית אפיק:>
ואז אתם צריכים למשוך את הצעת החוק. 

<היו"ר משה גפני:>
הנושא מוצה עד תום. אני מציע לכם לקבוע פגישה עם חבר הכנסת בצלאל סמוטריץ' ומה שהוא יגיד לכם, תעשו את ההיפך... 

<דני שפר:>
אני דווקא אופטימי שאצליח לשכנע אותו. 
<אייל לב ארי:>
בסעיף 214ב התווספה פסקה (1): "המידע דרוש למדינה הזרה לצורך אכיפת דיני המס שלה". זה בנוסף לכלל שמופיע בפסקה (2). זה גם לצורך העברת המידע האוטומטי. נאמר שהמידע שיימסר עדיין דרוש לאכיפת דיני המס של אותה מדינה זרה. 
פסקה (2) – "לעניין העברת מידע בהתאם לבקש..." – נולדה בעקבות דברים שהתגבשו בישיבה הקודמת. 

סעיף קטן (ג) – נושא היידוע. כפי שהוועדה החליטה, תושב ישראל שנתבקש לגביו מידע ספציפי, רשות המסים תיידע אותו ויעמוד לו פרק זמן של 14 ימים לפני העברת המידע, בסייג שגם התגבש בדיון הקודם: "אלא אם כן רשות המס של המדינה הזרה ביקשה שלא להודיע כאמור". 
<מרק צל:>
זה חל גם על "פטקא".
<שגית אפיק:>
גם זאת היתה בקשה של חבר הכנסת סמוטריץ'. 

<היו"ר משה גפני:>
אני מבקש להוריד את זה. 

<שגית אפיק:>
זה לא חל באופן אוטומטי. 

<הראל ישראלי:>
זה לא חל באופן אוטומטי, זה על בקשה ספציפית. 
<היו"ר משה גפני:>
אני לא פותח דיון על זה עכשיו. 
<שגית אפיק:>
בהמשך יש פה שתי חלופות לעניין הסמכת עובד להעברת מידע. במקור הוועדה ביקשה את החלופה השנייה: "המנהל רשאי להסמיך את מנהל מחלקת מיסוי בינלאומי ברשות המסים להפעיל את סמכויותיו לעניין סעיף זה". מינהל הכנסות המדינה, רשות המסים בעצם, מבקשים שלא לקבוע הסמכה מן הסוג הזה. הם מבקשים לקבוע סעיף שיאמר: "הסמכה על-ידי המנהל לפי סעיף זה תפורסם ברשומות", מתוך הנחה שמינוי שמתפרסם ברשומות הוא מינוי של עובד שאמור להיות בעצם בכיר יותר. 
אני מוכרחה להגיד לכם שזה לא תמיד המקרה, כי יש גם מינוי ברשומות של עובדים בכירים פחות, של פקחים, אבל אני מניחה שלצד זה גם תתנו התחייבות לוועדה שבעניין הזה יהיה מינוי של עובד בכיר באמת. 

<היו"ר משה גפני:>
למה אי אפשר לכתוב אותו?
<שגית אפיק:>
זאת היתה בקשה של היושב-ראש. 

<בצלאל סמוטריץ' (הבית היהודי):>
זאת היתה הדרישה של היושב-ראש דווקא. לפרוטוקול, אני מבקש לגבות את הדרישה של היושב-ראש.
<הראל ישראלי:>
אנחנו מוכנים לעמוד בהתחייבות, רק התואר של היחידה הזאת כבר השתנה בעבר ועשוי להשתנות גם בעתיד. אנחנו מוכנים להתחייב שאותה פרסונה, שהתואר של היחידה שלו משתנה מעת לעת, הוא שיישא בתפקיד הזה.
<שגית אפיק:>
שואל היושב-ראש למה לא לכתוב "עובד בכיר". 

<בצלאל סמוטריץ' (הבית היהודי):>
כי אין הגדרה כזאת בחוק. 

<הראל ישראלי:>
אין לזה תקדים. 

<היו"ר משה גפני:>
"המנהל רשאי להסמיך את המנהל שאחראי על מיסוי בינלאומי". 

<רבקה לפינר:>
אני חייבת לציין שבפקודת מס הכנסה בשום מקום אין הגדרה את מי מסמיכים. המנהל מסמיך, כולל במקרה של מישהו שיכול לפתוח שומה אחורה עד 10 שנים. אין הסמכה ועדיין המנהל- - -
<היו"ר משה גפני:>
אנחנו לא חוזרים לדיון הזה. אנחנו עושים עכשיו משהו חדש, משמעותי מאוד. אנחנו הולכים להעביר מידע על אזרחים כאן למדינה זרה. יש בזה הרבה מאוד שיקול דעת. 
אני מבין את הטיעון שהשם של היחידה משתנה, אבל צריך לכתוב משהו כללי, לא לכתוב שֵם מוגדר. מי שאחראי, מי שמנהל את נושא של מיסוי בינלאומי. 
<הראל ישראלי:>
למה אתם לא מכבדים את הבקשה שלנו?
<היו"ר משה גפני:>
לא שֵם של תפקיד אלא של מי שבפועל זה מה שהוא עושה. הרי זה מה שיהיה.

<דני שפר:>
מנהל רשות המסים, בישיבה שהוא היה כאן, אמר שהוא ימנה מישהו שהוא מנהל בכיר. 
<היו"ר משה גפני:>
אני רק רוצה לכתוב את זה. שלא יבוא אחר-כך מישהו ויגיד שעשינו חוק כזה דרקוני מבחינת זכויות הפרט וכדומה ונתנו את זה לכל פקיד זוטר. זה נראה כאילו אנחנו מזלזלים בעניין הזה. 

<פרידה ישראלי:>
הבנתי שמשה אשר התחייב לפרוטוקול שהוא ימנה עובד בכיר. אין לנו כאן התנגדות מתוך מחשבה למנות בסוף מישהו אחר אלא פשוט מוזר בפקודת מס הכנסה לציין את תיאור התפקיד הזה. הבעיה יותר פרקטית מאשר מהותית. 

<דני שפר:>
יכול להיות שבעתיד יקימו, לדוגמה, מחלקה בתוך המחלקה הממשלתית שמתעסקת בחילופי מידע. 
<היו"ר משה גפני:>
אז אפשר לכתוב באופן כללי. מה הבעיה?
<דני שפר:>
צריך משהו כללי, נכון. אי אפשר לציין בן אדם מסוים בתפקיד מסוים. 
<היו"ר משה גפני:>
אתם יכולים להתחייב לפרוטוקול, שמי שימונה לצורך העניין הזה הוא מי שנושא בתפקיד כפי שאמר משה אשר, מנהל רשות המסים, בישיבה הקודמת? מדובר על מי שנושא בתפקיד של מנהל מחלקת מיסוי בינלאומי או איך שיקראו לזה. אתם יכולים להתחייב? בבקשה תגיד לפרוטוקול. 
<הראל ישראלי:>
אנחנו נעמוד מאחורי ההתחייבות, שמי שימלא את התפקיד הזה הוא מנהל היחידה למיסוי בינלאומי או איך שהתואר הזה ישתנה מעת לעת, והמינוי הזה יפורסם ברשומות.  
<שגית אפיק:>
התחילה היא 1 בינואר 2016. 

<היו"ר משה גפני:>
אני מודה לכם על ההשתתפות ונועל את הישיבה. ההצבעות, כפי שאמרתי קודם, אם יתקיימו אז יתקיימו. אנחנו נודיע לכם מתי ההצבעות ואם יהיו הצבעות אפשר יהיה להגיש הסתייגויות, ואם יונחו הסתייגויות אנחנו נצביע עליהן. אם תתקבל הסתייגות שהיא למורת רוחכם אז אתם יכולים לעשות מה שאתם רוצים, זה הצעת חוק ממשלתית. 
תודה רבה. הישיבה נעולה. 

<הישיבה ננעלה בשעה 14:45.>

